กฎกระทรวง ฉบับที่ 8 (พ.ศ. 2530) ออกตามความในพระราชบัญญัติเครื่องแบบเจ้าหน้าที่ส่วนท้องถิ่น พ.ศ. 2509

กฎกระทรวง

กฎกระทรวง
ฉบับที่ ๘ (พ.ศ. ๒๕๓๐)
ออกตามความในพระราชบัญญัติเครื่องแบบเจ้าหน้าที่ส่วนท้องถิ่น
พ.ศ. ๒๕๐๙[๑]

อาศัยอำนาจตามความในมาตรา ๕
และมาตรา ๗ แห่งพระราชบัญญัติเครื่องแบบเจ้าหน้าที่ส่วนท้องถิ่น พ.ศ. ๒๕๐๙
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ให้เพิ่มความต่อไปนี้เป็นส่วนที่ ๒
ทวิ เครื่องแบบสมาชิกสภาเมืองพัทยา นายกเมืองพัทยา ปลัดเมืองพัทยา
รองปลัดเมืองพัทยา พนักงานเมืองพัทยา และลูกจ้างประจำของเมืองพัทยา หมวด ๑
เครื่องแบบสมาชิกสภาเมืองพัทยา นายกเมืองพัทยา ปลัดเมืองพัทยา รองปลัดเมืองพัทยา และพนักงานเมืองพัทยา
ข้อ ๙ ทวิ ข้อ ๙ ตรี ข้อ ๙ จัตวา และหมวด ๒ เครื่องแบบลูกจ้างประจำของเมืองพัทยา
ข้อ ๙ เบญจ แห่งกฎกระทรวง ฉบับที่ ๗ (พ.ศ. ๒๕๒๙) ออกตามความในพระราชบัญญัติเครื่องแบบเจ้าหน้าที่ส่วนท้องถิ่น
พ.ศ. ๒๕๐๙

ส่วนที่ ๒ ทวิ
เครื่องแบบสมาชิกสภาเมืองพัทยา นายกเมืองพัทยา ปลัดเมืองพัทยา
รองปลัดเมืองพัทยา พนักงานเมืองพัทยา และลูกจ้างประจำของเมืองพัทยา

หมวด ๑
เครื่องแบบสมาชิกสภาเมืองพัทยา นายกเมืองพัทยา ปลัดเมืองพัทยา
รองปลัดเมืองพัทยา และพนักงานเมืองพัทยา

ข้อ ๙ ทวิ  เครื่องแบบสมาชิกสภาเมืองพัทยา นายกเมืองพัทยา
ปลัดเมืองพัทยา รองปลัดเมืองพัทยา และพนักงานเมืองพัทยา ให้มี ๒ ชนิด คือ
(๑) เครื่องแบบปฏิบัติราชการ มี ๒
ประเภท
(ก) เครื่องแบบสีกากีคอพับ
(ข) เครื่องแบบสีกากีคอแบะ
(๒) เครื่องแบบพิธีการ มี ๔ ประเภท
(ก) เครื่องแบบปกติขาว
(ข) เครื่องแบบปกติกากีคอตั้ง
(ค) เครื่องแบบครึ่งยศ
(ง) เครื่องแบบเต็มยศ

ข้อ ๙ ตรี  เครื่องแบบปฏิบัติราชการ
ลักษณะและส่วนประกอบเช่นเดียวกับเครื่องแบบปฏิบัติราชการของสมาชิกสภาจังหวัดและข้าราชการส่วนจังหวัด
เว้นแต่อินทรธนูและเครื่องหมายแสดงประเภท ให้มีดังต่อไปนี้
(๑) อินทรธนู ให้ใช้อินทรธนูอ่อน  มีเครื่องหมายบนอินทรธนู ดังต่อไปนี้
สมาชิกสภาเมืองพัทยา
นายกเมืองพัทยา มีแถบกว้าง ๓ เซนติเมตร ติดทางต้นอินทรธนู ๑ แถบ และแถบกว้าง ๑
เซนติเมตร ติดเรียงต่อไปอีก ๑ แถบ แถบบนขมวดเป็นวงกลมขนาดวัดเส้นผ่าศูนย์กลางวงใน
๑ เซนติเมตร ติดทับอยู่บนปลอกพื้นสีกากียาว ๕ เซนติเมตร และมีเครื่องหมายทำด้วยโลหะสีทองขนาดสูง
๓ เซนติเมตร กว้าง ๒ เซนติเมตร เป็นรูปรัฐธรรมนูญประดิษฐานบนพานสองชั้นภายในบัวกระหนก
ติดทับบนอินทรธนู
ปลัดเมืองพัทยา รองปลัดเมืองพัทยา
มีแถบกว้าง ๒ เซนติเมตร ติดทางต้นอินทรธนู ๑ แถบ และแถบกว้าง ๑ เซนติเมตร
ติดเรียงต่อไปอีก ๒ แถบ แถบบนขมวดเป็นวงกลมขนาดวัดเส้นผ่าศูนย์กลางวงใน ๑
เซนติเมตร ติดทับอยู่บนปลอกพื้นสีกากียาว ๕ เซนติเมตร เฉพาะปลัดเมืองพัทยา มีเครื่องหมายทำด้วยโลหะสีทองขนาดสูง
๓ เซนติเมตร กว้าง ๒ เซนติเมตร เป็นรูปรัฐธรรมนูญประดิษฐานบนพานสองชั้นภายในบัวกระหนก
ติดทับบนอินทรธนู
พนักงานเมืองพัทยา
ให้ใช้อินทรธนูอ่อนมีเครื่องหมายตำแหน่งเช่นเดียวกับอินทรธนูอ่อนของข้าราชการส่วนจังหวัด
แถบดังกล่าวให้ใช้สีเหลืองหรือสีทอง
การติดแถบให้ติดตามขวางที่ต้นอินทรธนู ทับอยู่บนปลอกพื้นสีกากี
แถบแรกห่างจากต้นอินทรธนู ๕ มิลลิเมตร และแถบต่อไปเว้นระยะห่างกัน ๕ มิลลิเมตร
(๒) เครื่องหมายแสดงประเภท
ให้มีเครื่องหมายแสดงประเภททำด้วยโลหะโปร่งสีทอง ขนาดสูง ๓ เซนติเมตร กว้าง ๓
เซนติเมตร เป็นรูปอักษร พ ภายในบัวกระหนก ติดที่อกเสื้อด้านขวาเหนือป้ายชื่อและตำแหน่ง

ข้อ ๙ จัตวา  เครื่องแบบพิธีการ
(๑) เครื่องแบบปกติขาว
ลักษณะและส่วนประกอบเช่นเดียวกับเครื่องแบบปกติขาวของสมาชิกสภาจังหวัดและข้าราชการส่วนจังหวัด
เว้นแต่อินทรธนู และเครื่องหมายแสดงประเภท ให้มีดังต่อไปนี้
(ก) อินทรธนู
ให้มีอินทรธนูแข็งกว้าง ๔ เซนติเมตร ยาวตามความยาวของบ่า พื้นสักหลาด
ติดทับเสื้อเหนือบ่าทั้งสองข้างจากไหล่ไปคอ ด้านคอปลายมนติดดุมโลหะสีทอง ตราครุฑพ่าห์ขนาดเล็ก
อินทรธนูมีสีและลายดังนี้
สมาชิกสภาเมืองพัทยา
นายกเมืองพัทยา พื้นสีขาว มีแถบสีน้ำเงินกว้าง ๑ เซนติเมตร ติดตรงกลางตามส่วนยาว
ปักดิ้นสีทองลายกระหนกเต็มแผ่นอินทรธนู
ปลัดเมืองพัทยา รองปลัดเมืองพัทยา
พื้นสีดำ ปักดิ้นสีทองลายกระหนกเต็มแผ่นอินทรธนู
พนักงานเมืองพัทยา
ให้ใช้อินทรธนูแข็งมีเครื่องหมายตำแหน่งเช่นเดียวกับอินทรธนูแข็งของข้าราชการส่วนจังหวัด
(ข) เครื่องหมายแสดงประเภท
ให้ใช้เครื่องหมายแสดงประเภทเช่นเดียวกับเครื่องแบบปฏิบัติราชการ
สำหรับนายกเมืองพัทยา
ให้มีสายสร้อยสีทองลงยาเป็นลายดอกรักร้อยกลางสายสร้อยมีอักษร พ ลงยาสีขาว ห้อยดวงตราเครื่องหมายประจำเมืองพัทยาคล้องคอ
เครื่องหมายนี้ให้ประดับได้ในโอกาสอันควร
(๒) เครื่องแบบปกติกากีคอตั้ง
ลักษณะและส่วนประกอบเช่นเดียวกับเครื่องแบบปกติกากีคอตั้งของสมาชิกสภาจังหวัดและข้าราชการส่วนจังหวัด
เว้นแต่อินทรธนู และเครื่องหมายแสดงประเภทให้ใช้อินทรธนู
และเครื่องหมายแสดงประเภทเช่นเดียวกับเครื่องแบบปกติขาว
(๓) เครื่องแบบครึ่งยศ
ลักษณะและส่วนประกอบเช่นเดียวกับเครื่องแบบครึ่งยศของสมาชิกสภาจังหวัดและข้าราชการส่วนจังหวัด
เว้นแต่อินทรธนู และเครื่องหมายแสดงประเภท ให้ใช้อินทรธนูและเครื่องหมายแสดงประเภทเช่นเดียวกับเครื่องแบบปกติขาว
(๔) เครื่องแบบเต็มยศ
ลักษณะและส่วนประกอบเช่นเดียวกับเครื่องแบบเต็มยศของสมาชิกสภาจังหวัดและข้าราชการส่วนจังหวัด
เว้นแต่อินทรธนู และเครื่องหมายแสดงประเภท ให้ใช้อินทรธนูและเครื่องหมายแสดงประเภทเช่นเดียวกับเครื่องแบบปกติขาว

หมวด ๒
เครื่องแบบลูกจ้างประจำของเมืองพัทยา

ข้อ ๙ เบญจ  เครื่องแบบลูกจ้างประจำของเมืองพัทยา
ลักษณะและส่วนประกอบเช่นเดียวกับเครื่องแบบลูกจ้างประจำขององค์การบริหารส่วนจังหวัด
เว้นแต่เครื่องหมายแสดงประเภท ให้มีเครื่องหมายแสดงประเภททำด้วยโลหะโปร่งสีทอง
ขนาดสูง ๓ เซนติเมตร กว้าง ๓ เซนติเมตร เป็นรูปอักษร พ ภายในบัวกระหนก ติดที่อกเสื้อด้านขวาเหนือป้ายชื่อและตำแหน่ง
ในโอกาสไปงานพิธี ให้ใช้เสื้อเชิ้ตสีประเภทสีกากีแขนยาว
ผูกผ้าผูกคอสีดำเงื่อนกะลาสี สอดชายผ้าผูกคอไว้ภายในเสื้อใต้ดุมเม็ดที่สอง
ผู้ได้รับพระราชทานเครื่องราชอิสริยาภรณ์
ให้ประดับแพรแถบเครื่องราชอิสริยาภรณ์ที่อกเสื้อเหนือกระเป๋าบนซ้าย

ให้ไว้ ณ วันที่ ๖ มีนาคม พ.ศ. ๒๕๓๐
พลเอก ประจวบ  สุนทรางกูร
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากในปัจจุบันยังไม่ได้มีการกำหนดชนิด ประเภท ลักษณะของเครื่องแบบ
และระเบียบในการแต่งเครื่องแบบของสมาชิกสภาเมืองพัทยา นายกเมืองพัทยา
ปลัดเมืองพัทยา รองปลัดเมืองพัทยา พนักงานเมืองพัทยา และลูกจ้างประจำของเมืองพัทยา  จึงจำเป็นต้องออกกฎกระทรวงนี้

สุกัญญา/ผู้จัดทำ
๑๒
พฤศจิกายน ๒๕๕๓
ปณต/ตรวจ
๑๕
พฤศจิกายน ๒๕๕๓

[๑]
ราชกิจจานุเบกษา เล่ม ๑๐๔/ตอนที่ ๔๕/หน้า ๖๖/๑๒ มีนาคม ๒๕๓๐